Munster vry ook glo na MarxMalcolm Marx. Foto: Twitter. Nóg ŉ Europese rugbyklub stel glo daarin belang om Malcolm Marx se handtekening te bekom. Volgens RugbyPass wil Munster die Springbok-haker na Limerick lok. Die 28-jarige voorspeler speel tans vir die Kubota Spears in Japan, maar sy kontrak verstryk eersdaags. Maroela Media het vroeër berig dat ASM Clermont ook na sy dienste vry, maar die Fransmanne het intussen vir Folau Fainga’a (ook ŉ haker) ŉ kontrak aangebied. Marx het reeds 59 keer vir die Springbokke uitgedraf nadat hy in 2016 sy buiging teen Nieu-Seeland in Christchurch gemaak het. Hy het sedertdien 14 drieë op die internasionale verhoog gedruk en hy is ongetwyfeld een van die spelers wat die Bok-vuur stook. Foto: Odd Andersen/AFP. Die sterk haker, wat die skaal op 114 kg laat kreun, was onder meer die speler van die wedstryd teen die All Blacks op die Mbombela-stadion, terwyl hy ook gesorg het dat die Engelse in die laaste toets van 2022 harde bene gekou het. “Ek het nog nooit ŉ wedstryd teen Engeland op Twickenham gewen nie en die span is oorgehaal vir die toets,” het die Springbok-ster op die vooraand van daardie wedstryd gesê. En raai wat? Die Bokke het die Rose plat getrap om met 27 – 13 te wen. In ŉ neutedop is Marx betroubaar, talentvol, hy skroom nie om vuur met vuur te beveg nie en hy doen op die veld wat hy beloof het. Nick Mallett het juis in een van sy rubrieke geskryf dat die Springbokke meer trefkrag het as Marx in hul beginvyftiental is. Munster sal omtrent ŉ slag slaan as hulle hom na Ierland kan lok.